A4-0328/98

Ψήφισμα σχετικά με την ανακοίνωση της Επιτροπής: Πράσινη Βίβλος σχετικά με τη Σύγκλιση στους Κλάδους των Τηλεπικοινωνιών, των Μέσων Επικοινωνίας και των Τεχνολογιών των Πληροφοριών, καθώς και σχετικά με τις συνέπειες για τις κανονιστικές ρυθμίσεις (COM(97)0623 - C4-0664/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0623 - C4-0664/97),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τις γνωμοδοτήσεις της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Νομικών Θεμάτων και Δικαιωμάτων των Πολιτών, της Επιτροπής Απασχόλησης και Κοινωνικών Υποθέσεων και της Επιτροπής Πολιτισμού, Νεότητας, Παιδείας και Μέσων Ενημέρωσης (A4-0328/98),

Α. επισημαίνοντας ότι η ανάδυση της κοινωνίας των πληροφοριών θέτει σε δοκιμασία τις παραδοσιακές μορφές οργάνωσης των κοινωνιών μας και απαιτεί την υποστήριξη επαρκών δομών προκειμένου να συνεχισθεί η επίτευξη των στόχων τους και η διαφύλαξη των δημοκρατικών αξιών και του πολιτισμού τους και να δημιουργηθούν ευκαιρίες απασχόλησης, ισότιμης μεταχείρισης, καλύτερης ένταξης των ατόμων με ειδικές ανάγκες ή των ηλικιωμένων και δημιουργίας πλούτου,

Β. επισημαίνοντας ότι οι τεχνολογικές μεταβολές, σε μια κοινωνία που βασίζεται σε μεγάλο βαθμό στις ανταλλαγές πληροφοριών μέσω ηλεκτρονικών δικτύων, καθιστά όχι μόνο εφικτή αλλά και αναγκαία την υπέρβαση της παραδοσιακής εξειδίκευσης των διάφορων δικτύων και τη χρησιμοποίηση πλειόνων υποδομών ως φορέα των διάφορων ειδών επικοινωνίας ή μετάδοσης πληροφοριών,

Γ. επισημαίνοντας ότι το φαινόμενο της σύγκλισης δεν συνεπάγεται κατ' ανάγκην ότι οι διαφορετικοί τομείς συγχωνεύονται σε έναν, αλλά μάλλον ότι θα συνυπάρχουν νέες διατομεακές δραστηριότητες και υπηρεσίες με μερικές επικαλύψεις, υπό την προϋπόθεση ότι το ρυθμιστικό πλαίσιο δεν θα βάλει εμπόδια στην οργάνωσή τους,

Δ. λαμβάνοντας υπόψη ότι οι τεχνολογικές εξελίξεις συνεπάγονται προκλήσεις για την εφαρμογή του υφισταμένου κοινοτικού πλαισίου και ότι έρχονται σε αντίθεση με τις αρχές επί των οποίων βασίζεται το παραδοσιακό ρυθμιστικό πλαίσιο, και ειδικότερα με τη διπλή υπόθεση της σπάνεως και της εξειδίκευσης των δικτυακών πόρων,

Ε. επισημαίνοντας ότι το ρυθμιστικό πλαίσιο πρέπει να προσαρμοσθεί σε ένα νέο πρότυπο ευρείας διαθεσιμότητας, εναλλαξιμότητας, πολυλειτουργικότητας και παγκόσμιας εμβέλειας των δικτύων, καθώς και στις συνακόλουθες ανάγκες όσον αφορά τις νέες οικονομικές στρατηγικές, τις συνεργίες μεταξύ εταιριών και τον επαναπροσδιορισμό της φύσης των διαφόρων εμπλεκομένων τομέων, λαμβανομένου υπόψη του ταχέως ρυθμού των νέων εξελίξεων και της ανάγκης ενός προβλεπτού, ευέλικτου και χρηστικού πλαισίου,

ΣΤ. επισημαίνοντας ωστόσο ότι η σύγκλιση δεν πρέπει να χρησιμεύει ως πρόσχημα για κάθετη ολοκλήρωση ή για στρατηγικές ελέγχου της αγοράς και ότι οι δημόσιοι θεσμικοί φορείς πρέπει να εξασφαλίσουν ότι δεν θα χρησιμοποιηθούν τέτοιες στρατηγικές με στόχο να περιορισθεί το φάσμα επιλογής των καταναλωτών ή η πρόσβαση των ανταγωνιστών στις αγορές,

Ζ. επισημαίνοντας ότι πρέπει να αποτραπεί από τους δημόσιους θεσμικούς φορείς κάθε μονομερής απόπειρα ελέγχου κρίσιμων πόρων ή υπηρεσιών, δεδομένου ότι ο στόχος της δημιουργίας μιας «κρίσιμης μάζας» χρηστών για την ανάπτυξη νέων υπηρεσιών δεν αποτελεί αποδεκτή αιτιολογία για τέτοιες περιοριστικές πρακτικές,

Η. επισημαίνοντας ότι πρέπει να ενθαρρυνθούν τα ανοιχτά πρότυπα και οι πλατφόρμες καθώς και οι γενικού χαρακτήρα ή διαλειτουργικές υπηρεσίες, που αποτελούν αποτελεσματικότερα μέσα για την επίτευξη μιας σημαντικής βάσης χρηστών[semigr ] επισημαίνοντας, ειδικότερα, ότι μεγάλο μέρος των καινοτομιών στις νέες υπηρεσίες πηγάζει από τις ΜΜΕ, οι οποίες χρειάζονται ακόμη περισσότερο από τις πρωταγωνιστικές επιχειρήσεις να είναι ελεύθερα διαθέσιμες οι χρησιμοποιούμενες τεχνικές προδιαγραφές και να μην διογκώνεται τεχνητά το κόστος πρόσβασης στην αγορά,

Θ. επισημαίνοντας ότι δεν υπάρχει γραμμική συνάρτηση ανάμεσα στην τεχνολογική σύγκλιση και τη συμπεριφορά των χρηστών και ότι συνεπώς η ανάπτυξη νέων υπηρεσιών, τουλάχιστον κατά την προβλεπτή χρονική περίοδο για την οποία είναι δυνατόν να φαντασθούμε τις νέες ρυθμιστικές ανάγκες, θα συμπληρώνουν τα παραδοσιακά μέσα και υπηρεσίες αντί να τα αντικαθιστούν, και ότι η μετάβαση θα είναι βαθμιαία,

Ι. επισημαίνοντας ότι μπορεί επομένως να υποστηριχθεί ευλόγως ότι κατά το άμεσο μέλλον η παραδοσιακή τηλεόραση θα παραμείνει το σημαντικότερο μέσο επικοινωνίας και, ειδικότερα, ότι τα λιγότερο ευνοημένα άτομα του πληθυσμού θα εξαρτώνται περισσότερο από τα παραδοσιακά μέσα ενημέρωσης και τις σχετικές υπηρεσίες, και για περισσότερο χρόνο απ' ότι ο μέσος πολίτης,

ΙΑ. επισημαίνοντας ότι, σε μια δημοκρατική κοινωνία, αποτελεί ευθύνη των δημόσιων θεσμικών φορέων να εξασφαλίζεται η πρόσβαση των πολιτών και η γενική διαθεσιμότητα ποιοτικού περιεχομένου και πολυποίκιλης πληροφόρησης, ασχέτως υποδομής, με δημόσια και ιδιωτική μετάδοση και ευρύ φάσμα υπηρεσιών (συμπεριλαμβανομένων των υπηρεσιών των κοινοτικών μέσων ενημέρωσης), με καθολική υπηρεσία στις τηλεπικοινωνίες η οποία να καλύπτει και την πρόσβαση στο Ίντερνετ, με συστηματική δημοσίευση δωρεάν πληροφοριών δημόσιου χαρακτήρα στο Ίντερνετ, και με την ενίσχυση της ανάπτυξης της δημοκρατίας με ηλεκτρονικά μέσα με τέτοιο τρόπο ώστε νέες υπηρεσίες να μην αποτελούν εργαλείο χειραγώγησης και παραπλανητικής ενημέρωσης, και να ικανοποιούν τις απαιτήσεις σε ό,τι αφορά την προστασία του ιδιωτικού περιβάλλοντος και της ασφάλειας,

ΙΒ. λαμβάνοντας υπόψη ότι ένα βασικό δομοστοιχείο της διάταξης σχετικά με το δημόσιο συμφέρον ενυπάρχει στις κοινοτικές υπηρεσίες μέσων ενημέρωσης όπως το κοινοτικό ραδιόφωνο, ανοικτοί τηλεοπτικοί δίαυλοι και κοινοτικά δίκτυα πληροφόρησης βασισμένα στο Internet, τα οποία δε λειτουργούν με σκοπό τον προσπορισμό ιδιωτικού κέρδους και λογοδοτούν σε τοπικές κοινότητες ή κοινότητες συμφερόντων, και οι οποίες αυξάνουν και βελτιώνουν την πρόσβαση των πολιτών και των τοπικών κοινοτήτων στα μέσα επικοινωνίας[semigr ]

ΙΓ. λαμβάνοντας υπόψη ότι η Επιτροπή αναγνώρισε ότι τα πολιτιστικά προϊόντα, και ιδίως τα κινηματογραφικά και τηλεοπτικά προγράμματα, δεν πρέπει να τυγχάνουν της ίδιας μεταχείρισης όπως τα άλλα προϊόντα,

ΙΔ. λαμβάνοντας υπόψη τη νομολογία του Δικαστηρίου, η οποία θεωρεί ότι οι ρυθμίσεις των κρατών μελών που αποσκοπούν στη διασφάλιση της πολιτιστικής πολιτικής και του πλουραλισμού των απόψεων, ανταποκρίνονται σε επιτακτικούς λόγους γενικού συμφέροντος, οι οποίοι δικαιολογούν περιορισμούς της ελεύθερης κυκλοφορίας των υπηρεσιών[semigr ]

ΙΕ. λαμβάνοντας υπόψη ότι ο οπτικοακουστικός τομέας διαθέτει ήδη, σε κοινοτικό επίπεδο, κατάλληλο νομικό πλαίσιο, και ότι δεν χρειάζεται συνεπώς να προγραμματιστούν νέες μεγάλης κλίμακας κοινοτικές πρωτοβουλίες στο στάδιο αυτό, και ότι, αντιθέτως, πρέπει να δοθεί έμφαση στη σωστή μετατροπή των οδηγιών σε εθνική νομοθεσία, και στην αυστηρή τους εφαρμογή, προκειμένου να προσφερθεί στους φορείς εκμετάλλευσης η νομική ασφάλεια και η σταθερότητα που χρειάζονται για την ανάπτυξή τους,

ΙΣΤ. επισημαίνοντας ότι ο παγκόσμιος χαρακτήρας των εξελίξεων απαιτεί τη διατύπωση οιουδήποτε ευρωπαϊκού ρυθμιστικού πλαισίου κατά τρόπον ώστε να είναι συμβατό με την αρχή της επικουρικότητας και με τις διεθνείς δεσμεύσεις της Ευρωπαϊκής Ένωσης, αλλά επίσης και τη δυνατότητα να μπορεί αυτό το ρυθμιστικό πλαίσιο να προταθεί ως βάση για διεθνή συνεργασία και για συγκρότηση ενός διεθνούς νομικού πλαισίου,

ΙΖ. λαμβάνοντας υπόψη ότι, ως συνέπεια της ελευθέρωσης της αγοράς των επικοινωνιών και της σύγκλισης, αυξάνεται ολοένα και περισσότερο η ανάγκη συντονισμού των εθνικών διατάξεων μεταξύ των κρατών μελών και ότι ο στόχος αυτός μπορεί να επιτευχθεί εφόσον η Επιτροπή προωθήσει τον βέλτιστο συντονισμό μεταξύ των εθνικών κανονιστικών αρχών,

1. χαιρετίζει τη δημοσίευση της Πράσινης Βίβλου της Επιτροπής, ως καταλύτη ενός διορατικού (και συνεπώς έγκαιρου αν ληφθεί υπόψη ο ταχύς ρυθμός των εξελίξεων) προβληματισμού σχετικά με το μελλοντικό ρυθμιστικό πρότυπο για τους συγκλίνοντες τομείς[semigr ]

2. υπενθυμίζει ότι το ζήτημα αυτό δεν είναι πρωτίστως τεχνικό, νομικό, ή οικονομικό, διότι αφορά τις ανάγκες και τα μελήματα των πολιτών και καταναλωτών, των οποίων τα ενδιαφέροντα -μεταξύ άλλων για τα ατομικά δικαιώματα, την απασχόληση, την πολιτιστική πολυμορφία και την προστασία του καταναλωτή- δεν συμπίπτουν κατ' ανάγκην με τα ενδιαφέροντα των εμπόρων[semigr ]

3. θεωρεί σκόπιμο η «σύγκλιση» να ορισθεί επακριβώς ως η από κοινού ανάπτυξη ή εναλλαξιμότητα πλατφορμών δικτύου και τεχνολογικών διαύλων μετάδοσης για ηλεκτρονική επικοινωνία και την εναρμόνιση τεχνολογικών δομοστοιχείων τερματικού εξοπλισμού[semigr ] καλεί την Επιτροπή να αποσαφηνίσει τους ορισμούς που εφαρμόζονται σε φαινόμενα συνδεόμενα με τη σύγκλιση, να προσκομίσει εμπειρικώς αποδειχθέντα στοιχεία προς υποστήριξή τους και να υποβάλει ανάλυση του εξοπλισμού μέσων ενημέρωσης που διαθέτει κάθε νοικοκυριό, καθώς και της σχετικής χρήσης του, παρέχοντας συγκρίσεις σε ευρωπαϊκό και διεθνές επίπεδο[semigr ]

4. ζητεί μια αξιολόγηση των συνεπειών που θα έχει η σύγκλιση για την απασχόληση και την εξέλιξη των μορφών εργασίας, ως μέρος της διαδικασίας προετοιμασίας για την θέσπιση οιουδήποτε νέου ρυθμιστικού πλαισίου ή για την προσαρμογή του υπάρχοντος[semigr ]

5. θεωρεί ότι η μεταφορά πληροφοριών μέσω των διαφόρων δικτύων είναι βασικά μία και η αυτή δραστηριότητα, που θα πρέπει επομένως να υπάγεται σε ενιαίο ρυθμιστικό πλαίσιο, και ότι δεν ενδείκνυται να υπάρχουν ειδικά ρυθμιστικά πλαίσια για τα διάφορα δίκτυα, με μόνη εξαίρεση εκείνα που χρειάζονται για τη διαχείριση του φάσματος ραδιοσυχνοτήτων, που δεν πρέπει να υπόκεινται σε δημοπρασία, καθώς και άλλων σπανίων πόρων[semigr ]

6. θεωρεί ότι θα πρέπει να υπάρχει επαρκής ισορροπία στη νομοθεσία σχετικά με τα μέσα ενημέρωσης, τις τηλεπικοινωνίες και τον ανταγωνισμό, η οποία θα εξασφαλίζει τους επενδυτές και θα παρέχει νομική ασφάλεια επί τη βάσει μιας συνεπούς έννομης τάξης[semigr ]

7. είναι της γνώμης ότι οι κινητές επικοινωνίες θα διαδραματίσουν μείζονα ρόλο στο μελλοντικό φάσμα χρήσεων των τηλεπικοινωνιών αλλά και των κάθε είδους υπηρεσιών της κοινωνίας των πληροφοριών και συνιστά να ληφθεί όλως ιδιαιτέρως υπόψη αυτή η πτυχή κατά την κατάρτιση των νέων κανονιστικών ρυθμίσεων, ώστε οι κινητές επικοινωνίες να μην εμφανίζονται ως εξαίρεση που αποκλίνει από το μελλοντικό οριζόντιο πλαίσιο[semigr ]

8. λαμβάνει υπόψη ότι η τεχνολογική σύγκλιση στο πεδίο των τεχνολογιών της πληροφορίας θα αποδώσει περισσότερους καρπούς, με τη μορφή συγκλινόντων προϊόντων, εάν δοθεί ιδιαίτερη προσοχή στις γενικότερες δυνατότητες που εμπεριέχει η ολοκλήρωση διαφορετικών τεχνολογιών όπως η αρχιτεκτονική συστημάτων, το ενσωματωμένο λογισμικό και οι διασυνδέσεις χρήστη-συστήματος[semigr ]

9. λαμβάνει υπόψη ότι το ευρωπαϊκό κανονιστικό πλαίσιο πρέπει να αντανακλά τη σύγκλιση στους κλάδους των τηλεπικοινωνιών, των μέσων επικοινωνίας και των τεχνολογιών των πληροφοριών, προκειμένου να μην παρακωλύεται η διαλειτουργικότητα των διαφόρων τεχνολογιών, και ότι πρέπει να αναπτυχθούν απλές και εύχρηστες διασυνδέσεις[semigr ] ζητεί αποφασιστική δέσμευση και υποστήριξη εκ μέρους της Ευρωπαϊκής Ένωσης για τα ανοικτά πρότυπα και πλατφόρμες, την ανάπτυξη υπηρεσιών γενικής εμβέλειας και διαλειτουργικών εφαρμογών, τις προσπάθειες για παροχή «δωρεάν λογισμικού» και τις οικονομικές συνεργασίες και συμπράξεις βάσει τέτοιων προτύπων και προσπαθειών[semigr ]

10. ζητεί η διαδικασία κατάρτισης τεχνικών προτύπων να είναι όσο το δυνατόν ταχύτερη και συγχρόνως να βασίζεται στις συστάσεις του κλάδου, όπως συμβαίνει σήμερα στους τομείς που καλύπτονται από το ETSI, και να έχουν ενεργό συμμετοχή οι εκπρόσωποι των καταναλωτών[semigr ]

11. ζητεί την αυστηρή εφαρμογή του κοινοτικού δικαίου του ανταγωνισμού, ώστε να αποφευχθεί η δημιουργία σημείων συμφόρησης που ενδεχομένως θα περιόριζαν τη δυνατότητα επιλογής των καταναλωτών και να αποτραπεί μια κατάσταση όπου οι δεσπόζοντες παράγοντες της αγοράς ή οι πρώτοι προμηθευτές ή μια δεδομένη υπηρεσία θα περιόριζαν την πρόσβαση όλων των ανταγωνιστών στις αγορές[semigr ]

12. ζητεί όπως οι πάροχοι υπηρεσιών τηλεόρασης με πληρωμή ανά χρόνο τηλεθέασης (pay-TV) και πρόσβασης υπό όρους προσφέρουν όλες τις σχετικές υπηρεσίες (π.χ. κρυπτοθέτηση, διαχείριση συνδρομητών, διανομή «έξυπνης κάρτας») χωριστά εκεί όπου ζητούνται από τον καταναλωτή ή τον πάροχο του προγράμματος, και ζητεί οι καταναλωτές να μην αναγκάζονται να εγγράφονται συνδρομητές σε ένα παράλογα μεγάλο αριθμό καναλιών pay-TV, όταν επιθυμούν να παρακολουθούν ένα περιορισμένο μόνο αριθμό τηλεοπτικό πρόγραμμα[semigr ]

13. θεωρεί ότι στις ευρωπαϊκές δημοκρατίες η τηλεόραση, όπως προσδιορίζεται στην οδηγία για την τηλεόραση χωρίς σύνορα, θα παραμείνει το πρωταρχικό μέσο βασικής παροχής και επεξεργασίας πληροφοριών για το άμεσο μέλλον και ότι έχει κατά συνέπεια εξέχουσα σημασία η εν λόγω Τηλεόραση να συνδράμει τα άτομα στις πλουραλιστικές κοινωνίες μας να διαμορφώνουν γνώμες και να λαμβάνουν αποφάσεις, συμβάλλοντας παράλληλα στην καλή λειτουργία της δημοκρατίας, τη διατήρηση της πολιτιστικής πολυμορφίας και στην μεταβίβαση κοινωνικών αξιών[semigr ] θεωρεί ότι αυτό εφαρμόζεται ανεξάρτητα από τον τύπο χρηματοδότησης (τέλη, διαφήμιση, συνδρομές, pay per view) και τη μέθοδο μετάδοσης[semigr ]

14. συνιστά να επανεξετασθεί ενδελεχώς η αποτελεσματικότητα των μέσων της κοινοτικής πολιτικής ανταγωνισμού για την αντιμετώπιση του περιβάλλοντος της σύγκλισης, ώστε να προταθούν εν ευθέτω χρόνω οι τυχόν απαιτούμενες μεταβολές, καθώς και η εφαρμογή των νομικών μέσων της Ευρωπαϊκής Ένωσης να λαμβάνει υπόψη την ανάγκη προώθησης της δημιουργίας ισχυρών ευρωπαϊκών φορέων σε όλους τους σχετικούς κλάδους.

15. καλεί την Επιτροπή, εφόσον το πρόβλημα της σύγκλισης θέτει ακόμα μια φορά το θέμα της συγκέντρωσης στον τομέα των μέσων ενημέρωσης, να υποβάλει τελικά πρόταση οδηγίας σχετικά με την ιδιοκτησία των μέσων ενημέρωσης και τον πλουραλισμό, συνεκτιμώντας όλες τις μορφές ηλεκτρονικής επικοινωνίας που έχουν σχέση με τη διαμόρφωση γνώμης και αναγνωρίζοντας ότι ένα από τα βασικά θέματα θα είναι η πρόσβαση στους θεατές και στα δικαιώματα του προγράμματος[semigr ]

16. ζητεί οι φορείς εκμετάλλευσης δικτύου να έχουν την υποχρέωση να διαθέτουν την υποδομή του δικτύου για την εξυπηρέτηση άλλων («must carry»), στο πλαίσιο των όρων της αδείας τους, σε σχέση με τους παρόχους προγραμμάτων δημοσίου συμφέροντος, πράγμα το οποίο θα πρέπει να εφαρμόζεται επίσης για τις ψηφιακές αναμεταδόσεις (ψηφιακά δίκτυα και τερματικός εξοπλισμός/κυτία αποκωδικοποιητών), καθώς και για τα συστήματα καθοδήγησης του χρήστη[semigr ]

17. κρίνει απαραίτητο να διευρυνθούν οι κανόνες ανοικτής παροχής τύπου ΟΝP οσάκις η ύπαρξη σημείων συμφόρησης κινδυνεύει να παρακωλύσει την καλή εφαρμογή του δικαίου του ανταγωνισμού και συνιστά, προς τον σκοπό αυτό, στην Επιτροπή να εξετάσει το ενδεχόμενο της εφαρμογής του στην διαχείριση των δικτύων στον τομέα των οπτικο-ακουστικών μέσων, στη διαλειτουργικότητα των υπηρεσιών, στην υπό όρους πρόσβαση και στους αποκωδικοποιητές, στη διαχείριση συνδρομών και στα συστήματα πλοήγησης στο δίκτυο[semigr ]

18. ζητεί από την Επιτροπή να καταρτίσει σχέδιο οδηγίας που θα καλύπτει τα κενά που εξακολουθούν κυρίως να υφίστανται στον τομέα της προστασίας των καταναλωτών αγαθών ή υπηρεσιών που προσφέρονται μέσω των νέων τεχνολογιών[semigr ] ζητεί μια επιφυλακτική στάση ως προς την κανονιστική ρύθμιση των νέων υπηρεσιών: κανονιστικές ρυθμίσεις θα πρέπει να θεσπίζονται μόνο όπου και όταν τούτο αποδεικνύεται αναγκαίο για την διασφάλιση των συμφερόντων των καταναλωτών και του ευρέος κοινού, σύμφωνα με αρχές που έχουν ανακοινωθεί εκ των προτέρων, με βάση την πραγματική συμπεριφορά των καταναλωτών και του κλάδου και εφόσον η αυτορρύθμιση του κλάδου βάσει των αρχών αυτών φαίνεται να μην είναι αρκετά αποτελεσματική[semigr ]

19. φρονεί:

- ότι, παρά τη σύγκλιση των πλατφορμών μετάδοσης, εξακολουθούν να υπάρχουν διακριτοί πολιτικοί στόχοι στους οποίους πρέπει να αντιστοιχισθεί το κατάλληλο ρυθμιστικό επίπεδο ή η ενδεδειγμένη ρυθμιστική αρχή[semigr ] ότι, αντί μιας γενικής ισοπέδωσης, απαιτείται μια ενισχυμένη διαφοροποίηση, και αντί μιας συγχώνευσης απαιτείται καλύτερος συντονισμός των ρυθμιστικών αρχών,

- ότι θα εξακολουθήσουν να υπάρχουν ειδικοί κατά τομέα πολιτικοί στόχοι, που δεν είναι επιτεύξιμοι με απλή εφαρμογή της ευρωπαϊκής νομοθεσίας περί ανταγωνισμού, η οποία επιχειρεί να διορθώνει εκ των υστέρων, και κατά περίπτωση, τη δημιουργία καρτέλ και την κατάχρηση δεσποζουσών θέσεων,

- ότι θα παραμείνει και μελλοντικά σκόπιμος και εύλογος ο διαχωρισμός της ρύθμισης της υποδομής των ηλεκτρονικών επικοινωνιών από τη ρύθμιση του μεταδιδόμενου περιεχομένου, και ότι τούτο ισχύει και για διεθνείς συμφωνίες,

- ότι, ακόμη και υπό συνθήκες τεχνολογικής σύγκλισης, πρέπει να εξακολουθήσει να υφίσταται σαφής σχέση μεταξύ στόχων και μέσων, ούτως ώστε η εξαφάνιση της έλλειψης συχνοτήτων να μην καταστήσει παράκαιρη την επιδίωξη πολιτικών στόχων όπως ο πλουραλισμός, η προστασία ανηλίκων, η προώθηση της πολιτιστικής πολυμορφίας και η παραγωγή και διανομή προγραμμάτων υψηλής ποιότητας[semigr ]

20. σημειώνει ότι το άρθρο 128 της Συνθήκης ΕΚ (τώρα άρθρο 151 της Συνθήκης του Άμστερνταμ) ορίζει ότι η Κοινότητα συμβάλλει στην ανάπτυξη των πολιτισμών των κρατών μελών και σέβεται την εθνική και περιφερειακή πολυμορφία τους[semigr ] θεωρεί ότι η κοινοτική δράση - συμπεριλαμβανομένης της δράσης στον οπτικοακουστικό τομέα - αποσκοπεί στο να ενθαρρύνει, να υποστηρίξει και, σε περίπτωση ανάγκης, να συμπληρώσει τη δράση τους, και ότι η παράγραφος 4 του ιδίου άρθρου απαιτεί η εν γένει δράση στο πλαίσιο των διατάξεων της Συνθήκης να λαμβάνει υπόψη τις πολιτιστικές πτυχές[semigr ]

21. ζητεί από την Επιτροπή να μεριμνήσει για το σαφή και πλήρη ορισμό των ρυθμιζόμενων δραστηριοτήτων και υπηρεσιών, ώστε, μεταξύ άλλων, να αποφεύγονται οι διαφορετικοί ορισμοί στις εθνικές διατάξεις που μεταφέρουν τις κοινοτικές οδηγίες[semigr ]

22. δεδομένου ότι οι διαβουλεύσεις για την Πράσινη Βίβλο έχουν τονίσει, σύμφωνα με το έγγραφο εργασίας της Επιτροπής, ότι θα αυξάνεται η ζήτηση για περιεχόμενα ποιότητας, καλεί την Επιτροπή να προτείνει, στο πλαίσιο του ανακοινωθέντος προγράμματος δράσης, να ενισχυθεί το πρόγραμμα ΜΕDIA ΙΙ, κυρίως δε υπό το φως των πορισμάτων της Διάσκεψης του Μπίρμπιγχαμ[semigr ]

23. θεωρεί ότι το ρυθμιστικό πλαίσιο για το περιεχόμενο πρέπει να συμβιβάζεται με την αρχή της επικουρικότητας και με τις διεθνείς δεσμεύσεις της Ευρωπαϊκής Ένωσης και να διαβαθμίζεται ανάλογα με τις ανάγκες και τους στόχους της δημόσιας πολιτικής και με το καλυπτόμενο ακροατήριο, λαμβάνοντας ειδικότερα υπόψη τις απαιτήσεις για πλουραλισμό στη διαμόρφωση της κοινής γνώμης, ζητεί από τα κράτη μέλη να μεριμνήσουν ώστε η προνομιακή μεταχείρηση που παρέχεται στη δημόσια τηλεόραση, κατ´ εφαρμογή του πρωτοκόλλου αριθ. 9 στη Συνθήκη του Άμστερνταμ για το σύστημα δημόσιας ραδιοτηλεοπτικής μετάδοσης στα κράτη μέλη, να συνοδεύεται πάντοτε από συγγραφή υποχρεώσεων, ιδιαίτερα απαιτητική, όσον αφορά το περιεχόμενο και την ποιότητα των προγραμμάτων και διαπιστώνει ότι η σύγκλιση μεταβάλλει το τοπίο στους τομείς του ραδιοφώνου και της τηλεόρασης, μεταξύ άλλων επειδή η παραγωγή απλουστεύεται, γεγονός που προσφέρει δυνατότητες ευρύτερης προσφοράς[semigr ] θεωρεί, ωστόσο, ότι τα κράτη πρέπει να έχουν τη δυνατότητα χρηματοδότησης και στήριξης προγραμμάτων που παράγονται με γνώμονα το δημόσιο συμφέρον[semigr ]

24. είναι της γνώμης ότι απαιτείται καλύτερος συντονισμός μεταξύ των αρμόδιων ρυθμιστικών φορέων του κλάδου αυτού[semigr ]

25. θεωρεί ότι θα συνεχίσουν να υπάρχουν εξειδικευμένοι στόχοι για κάθε τομέα, οι οποίοι δεν θα μπορούν να επιτευχθούν μόνο με την εφαρμογή του ευρωπαϊκού δικαίου περί ανταγωνισμού[semigr ]

26. φρονεί ότι η ανάπτυξη της ηλεκτρονικής επιχειρηματικής επικοινωνίας ασκεί σημαντική επιρροή στην περαιτέρω ανάπτυξη και εμβάθυνση της σύγκλισης[semigr ]

27. είναι της γνώμης ότι οι ευρωπαϊκοί ρυθμιστικοί φορείς πρέπει να έχουν επίγνωση των αποκλινουσών ρυθμιστικών παραδόσεων των εμπορικών μας εταίρων, ιδίως των Ηνωμένων Πολιτειών, ώστε να αποτραπεί η εμφάνιση ανταγωνιστικών μειονεκτημάτων[semigr ]

28. θεωρεί ότι η προβλεπόμενη από τις σχετικές οδηγίες ((Οδηγία 98/10/ΕΚ του Ευρωπαϊκού Κοινοβουλίου και του Συμβουλίου της 26ης Φεβρουαρίου 1998 για την εφαρμογή της παροχής ανοικτού δικτύου (ΟΝΡ) στη φωνητική τηλεφωνία και για την καθολική υπηρεσία για τις τηλεπικοινωνίες σε ανταγωνιστικό περιβάλλον (ΕΕ L 101 της 1.4.1998 σελ. 24)

Οδηγία 97/33/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1997 για τη διασύνδεση στο χώρο των τηλεπικοινωνιών προκειμένου να διασφαλισθεί καθολική υπηρεσία και διαλειτουργικότητα, με εφαρμογή των αρχών παροχής ανοικτού δικτύου (ΟΝΡ) (ΕΕ L 199 της 26.7.1997 σελ. 32)

Οδηγία 95/62/ΕΚ του Ευρωπαϊκού Κοινοβουλίου και του Συμβουλίου της 13ης Δεκεμβρίου 1995 σχετικά με την εφαρμογή της παροχής ανοικτού δικτύου (ONP) στη φωνητική τηλεφωνία - (ΕΕ L 321 της 30.12.1995 σελ. 6)

Οδηγία 92/44/ΕΟΚ του Συμβουλίου της 5ης Ιουνίου 1992 σχετικά με την εφαρμογή της παροχής ανοικτού δικτύου στις μισθωμένες γραμμές (ΕΕ L 165 της 19.6.1992 σελ. 27)

Οδηγία 90/387/ΕΟΚ του Συμβουλίου της 28ης Ιουνίου 1990 για τη δημιουργία της εσωτερικής αγοράς στον τομέα των τηλεπικοινωνιακών υπηρεσιών μέσω της εφαρμογής της παροχής ανοικτού δικτύου (Open Networt Provision - ONP) (ΕΕ L 192 της 24.7.1990 σελ. 1)

)) επανεξέταση για το 1999 της μετατροπής σε εθνικό δίκαιο των διατάξεων των οδηγιών, θα έπρεπε να περιλαμβάνει μια γενική εικόνα καθώς και μια σύσταση σύμφωνα με την οποία οι ισχύουσες σήμερα κλαδικές ρυθμίσεις θα πρέπει να χαρακτηρίζονται στο μέλλον είτε πάλι ως κλαδικές είτε ως υπερκλαδικές[semigr ]

29. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τη CEN, τη CENELEC, το ETSI και τα κοινοβούλια των κρατών μελών.